b'\n_START_ARTICLE_\nAntipolas\n_START_SECTION_\nIstorija\n_START_PARAGRAPH_\nMiesto vardas prigijo nuo tipolo (duonmed\xc5\xbeio), kuri\xc5\xb3 gausiai der\xc4\x97jo apylink\xc4\x97se. Pranci\xc5\xa1kon\xc5\xb3 misionieriai \xc4\xaf Antipol\xc4\x85 atvyko 1578 m., pasistat\xc4\x97 nedidel\xc4\x99 Boso-Boso ba\xc5\xbeny\xc4\x8di\xc4\x85. Neilgai trukus juos 1591 m. i\xc5\xa1st\xc5\xabm\xc4\x97 j\xc4\x97zuitai, kurie parapijoje \xc4\xafk\xc5\xabr\xc4\x97 gyvenviet\xc4\x99. Apie 1601 m. Antipole krik\xc5\xa1\xc4\x8dioni\xc5\xb3 skai\xc4\x8dius padid\xc4\x97jo ma\xc5\xbedaug iki 3000, kai tuo tarpu \xc4\x8diabuvi\xc5\xb3 suma\xc5\xbe\xc4\x97jo, nes jie trauk\xc4\x97si \xc4\xaf regiono gilum\xc4\x85. Maniloje kil\xc4\x99 kin\xc5\xb3 mai\xc5\xa1tai pasiek\xc4\x97 Antipol\xc4\x85 1602 m., d\xc4\x97l ko buvo sugriauta ba\xc5\xbeny\xc4\x8dia. 1650 m. kaimas tapo miestu, Todo provincijos dalimi._NEWLINE_Per Antr\xc4\x85j\xc4\xaf pasaulin\xc4\xaf kar\xc4\x85 mieste veik\xc4\x97 pasiprie\xc5\xa1inimo b\xc5\xabriai, kovoj\xc4\x99 su japon\xc5\xb3 okupacine vald\xc5\xbeia. Miestas smarkiai nukent\xc4\x97jo nuo amerikie\xc4\x8di\xc5\xb3 aviacijos antpuolio 1945 m. vasario 17 d. Buvo evakuota dalis miestie\xc4\x8di\xc5\xb3, sugriauta ba\xc5\xbeny\xc4\x8dia. Netrukus, kovo 12 d., miest\xc4\x85 i\xc5\xa1laisvino filipinie\xc4\x8di\xc5\xb3 ir amerikie\xc4\x8di\xc5\xb3 kareiviai.\n_START_SECTION_\nEkonomika\n_START_PARAGRAPH_\nPagal vietos vald\xc5\xbeios pajam\xc5\xb3 klasifikacij\xc4\x85 Finans\xc5\xb3 ministerija 2005 m. Antipol\xc4\x85 priskyr\xc4\x97 \xe2\x80\x9epirmos klas\xc4\x97s miest\xc5\xb3\xe2\x80\x9c grupei. 2007 m. mieste registruota i\xc5\xa1 viso pajam\xc5\xb3 \xe2\x82\xb1993,1 mln. arba 5,6 proc. daugiau nei ankstesniais finansiniais metais. 2010 m. \xc5\xa1i suma i\xc5\xa1augo iki \xe2\x82\xb11,56 mlrd. Manilos metropolijos kaimynyst\xc4\x97 skatino nekilnojamojo turto sektoriaus augim\xc4\x85._NEWLINE_Turist\xc5\xb3 traukos objektai: Antipolo katalik\xc5\xb3 katedra, Hinulugang Taktak vandens krioklys nacionaliniame parke. Veikia valstybinis Risalio ir Fatimos universitetai.'